Meddelelse i henhold til artikel 19, stk. 3, i Rådets forordning nr. 17(1) om en begæring om negativattest, subsidiært fritagelse efter EF-traktatens artikel 81, stk. 3

(Sag COMP/34.657 - Sammelrevers og sag COMP/35.245-35.251 - Einzelreverse)

(2000/C 162/08)

(EØS-relevant tekst)

I. ANMELDELSEN

1. Den 18. marts 1993 indgav tyske og østrigske forlag i henhold til artikel 4 i forordning nr. 17 begæring til Kommissionen om negativattest, subsidiært fritagelse efter EF-traktatens artikel 81, stk. 3, for deres aftaler om fastsættelse af bindende detailsalgspriser på forlagsprodukter i Tyskland, Østrig og Schweiz (de såkaldte Sammelrevers-aftaler). Deltagerne i dette prisbindingssystem var forlag i det tysksprogede område samt enkelte forlag fra andre lande.

2. Ved brev af 31. marts og 10. maj 2000 fik Kommissionen af de anmeldende parter tilsendt en ændret version af Sammelrevers. Ændringen består i, at prisbindingsaftalerne mellem tyske boghandlere på den ene side og østrigske forlag og forlag fra andre EU-lande på den anden side ophæves pr. 30. juni 2000. På samme dato træder også prisbindingsaftalerne mellem tyske forlag og forlag fra andre EU-lande end Østrig på den ene side og østrigske boghandlere på den anden side ud af kraft. Forlag fra Schweiz, Kina, Tjekkiet og USA vil fortsat deltage i det nye Sammelrevers-system.

II. DE ANMELDTE AFTALER I DEN ÆNDREDE VERSION

3. Det oprindeligt anmeldte Sammelrevers-system omfattede i alt væsentligt aftaler mellem tyske forlag og østrigske boghandlere, mellem østrigske forlag og tyske boghandlere, mellem tyske forlag og tyske boghandlere samt mellem østrigske forlag og østrigske boghandlere. Desuden deltog også flere forlag fra andre medlemsstater end Tyskland og Østrig i disse aftaler. Det senest anmeldte Sammelrevers-system omfatter inden for EU nu kun aftaler mellem tyske forlag og tyske boghandlere.

4. Indgåelsen af disse aftaler om bindende bogladepriser samt kontrollen med deres gennemførelse foregår på centralt hold via prisbindingsagenter, såkaldte "Preisbindungstreuhänder". Det foregår på den måde, at denne prisbindingsagent fås fuldmagt af forlagene til i deres navn at fremsende såkaldte forpligtelseserklæringer til alle boghandlere. Med sin underskrift på denne erklæring forpligter boghandleren sig til at overholde de priser, forlaget har fastsat i sin forlagsliste, ved salg af bøger i Tyskland og Schweiz. Med prisbindingsagenten som mellemmand indgås der således prisbindingsaftaler mellem alle deltagende forlag og alle deltagende boghandlere.

5. Samme fremgangsmåde har siden 1994 været anvendt af de syv største tyske forlagskoncerner, der er trådt ud af Sammelrevers-systemet og har organiseret deres prisbinding med en anden prisbindingsagent (det såkaldte Einzelreverse-system). Prisbindingsbestemmelserne fra Sammelrevers blev overtaget i Einzelreverse-aftalerne. Ved brev af 31. marts 2000 meddelte de anmeldende parter Kommissionen, at de syv største tyske forlagskoncerners Einzelreverse-aftaler var blevet ophævet, og at disse forlag nu gik med i det nye tyske Sammelrevers-system.

6. I Sammelrevers-systemet forpligter boghandlerne sig til at betale en konventionalbod, hver gang de forsætligt eller uagtsomt har tilbudt eller ydet rabatter. Konventionalboden svarer til fakturabeløbet for den pågældende forretning, dog mindst 3000 DEM ved første overtrædelse, 5000 for alle yderligere overtrædelser og 10000 DEM for rabattilbud til et flertal af kunder. Desuden har forlagene ret til at ophøre med at levere til en boghandler, der har overtrådt prisbindingsreglerne.

7. Boghandlernes forpligtelser gælder også, når de ikke køber de prisbundne forlagsprodukter direkte hos forlaget, men derimod via boggrossister. Også boggrossisterne såvel som alle, der sælger forlagsprodukter til videresalg, har pligt til forinden at undersøge, om den pågældende boghandler allerede er med i prisbindingssystemet. Hvis boggrossisten leverer til videresalg uden for Tyskland, skal han pålægge de pågældende boghandlere samme forpligtelse til at overholde de faste priser for at forhindre, at prisbindingen omgås ved, at bøgerne reimporteres til Tyskland.

8. Tyske forlagsprodukter, der genindføres i Tyskland fra et EU-land, er principielt ikke omfattet af prisbindingen. Sammelrevers finder kun anvendelse, hvis det af de objektive omstændigheder fremgår, at forlagsprodukterne udelukkende blev eksporteret med henblik på at blive reimporteret for at omgå prisbindingen i Sammelrevers-systemet.

9. De forlagsprodukter, der er omfattet af Sammelrevers, er ud over bøger også bestemte tidsskrifter, kort (postkort og lykønskningskort, illustrerede kort og religiøse skrifter), kalendere, kunstkort og cd-rom'er. Ca. 90 % af de bøger, der sælges i Tyskland, er omfattet af Sammelrevers- eller Einzelreverse-systemet.

10. Grænseoverskridende salg af bøger til endelige forbrugere i andre EU-lande end det land, hvor sælgeren er etableret, er aldrig underlagt prisbindingen. Det samme gælder dermed også for den grænseoverskridende salg direkte til endelige forbrugere via Internet og for grænseoverskridende salg direkte til endelige forbrugere i Tyskland.

III. AFTALERNES KONKURRENCEBEGRÆNSENDE KARAKTER

11. De prisbindingsaftaler, der via prisbindingsagenter indgås inden for rammerne af Sammelrevers-systemet, er aftaler som omhandlet i EF-traktatens artikel 81, stk. 1.

12. Sammelrevers-systemet består af et stort antal enkeltaftaler mellem et stort antal forlag på den ene side og et stort antal boghandlere på den anden side, hvorved boghandlerne pålægges forpligtelse til at overholde den detail- eller bogladepris, som forlaget har fastsat for en bestemt titel. At priskonkurrencen mellem boghandlerne for hver enkelt titel således elimineres, fører til, at boghandlerne afskæres fra at søge at forbedre deres position på markedet via uafhængige markedsføringsinitiativer ved at tilbyde forlagsprodukter til priser, der er lavere end de af forlagene fastsatte bogladepriser, og fra at videregive f.eks. rationaliseringsfordele til forbrugerne. Desuden afskæres boghandlerne også fra at fremme afsætningen af forlagsprodukter via midlertidige eller permanente prisnedsættelser. Disse aftaler begrænser følgelig konkurrencen.

IV. PÅVIRKNING AF HANDELEN MELLEM MEDLEMSSTATER

13. Da der er tale om en prisbinding, som inden for EU kun regulerer tyske boghandleres salg af bøger fra tyske forlag til endelige forbrugere i Tyskland, og da genindførte tyske forlagsprodukter principielt kan sælges til frie priser og de faste priser kun skal overholdes, når bøgerne udelukkende eksporteres og reimporteres for at omgå prisbindingen, må det antages, at prisbindingen ikke mærkbart påvirker handelen mellem medlemsstater og dermed ikke falder ind under EF-traktatens artikel 81, stk. 1.

V. KOMMISSIONENS INTENTIONER

14. På grundlag af det ovenstående har Kommissionen til hensigt at fastslå, at de anmeldte aftaler ikke falder ind under EF-traktatens artikel 81, stk. 1. Forinden giver den dog alle interesserede tredjeparter lejlighed til at fremsætte deres eventuelle bemærkninger. Alle bemærkninger skal senest tre uger efter denne meddelelses offentliggørelse mærket sagsnummer "COMP/34.657 - Sammelrevers" og "COMP/35.245-35.251 - Einzelreverse" fremsendes til følgende adresse: Europa-Kommission Generaldirektoratet for Konkurrence

Direktorat C

Rue de la Loi/Wetstraat 200 B - 1049 Bruxelles/Brussel Fax (32-2) 296 98 04

(1) EFT 13 af 21.2.1962, s. 204/62.